Մինաս (ճարտարապետ)

Մինաս (ծննդյան և մահվան թվականներն անհայտ են), միջնադարյան հայ ճարտարապետ։ 1248 թվականին կառուցել է Հաղարծինի վանքի սեղանատունը (շինարարական արձանագրությունը շենքի հարավային մուտքի շրջակալին է)։ Ճարտարապետի անունը փորագրված է սեղանատան արևմտյան երդիկի հյուսիսարևելյան անկյունում, իսկ անվանատառը՝ շենքի երեսապատման քարերի վրա։ Հաղարծինի սեղանատունը (ինչպես և նույն դարի Հաղպատի սեղանատունը) ունի ինքնատիպ, միայն Հայաստանում հանդիպող, ժողովրդական բնակելի տան ձևերից բխող հորինվածք, այն հայկական շինարվեստի լավագույն ստեղծագործություններից է, և նրա հեղինակ Մինասը իրավամբ դասվում է միջնադարյան հայ ականավոր ճարտարապետների շարքը։

Գրականություն 
 Ս․ Բարխուդարյան, Միջնադարյան հայ ճարտարապետներ և քարգործ վարպետներ, Ե․, 1963
 Օ. X. Халпахчьян, Гражданское зодчество Армении, М., 1971

Միջնադարյան հայ ճարտարապետներ
Հայկական շինարվեստ